Mestské zastupiteľstvo v Košiciach

Z á p i s n i c a
z X. mimoriadneho rokovania Mestského zastupiteľstva v Košiciach zo dňa 13.11.2007

Prítomní: podľa prezenčných listín

	Rokovanie otvoril a viedol Ing. František Knapík, primátor mesta Košice. Zvolané bolo v súlade s § 20 odsek 5 Rokovacieho poriadku Mestského zastupiteľstva v Košiciach. V úvode rokovania bolo v rokovacej sále prítomných 37 poslancov, čo je viac ako polovica a konštatoval, že mestské zastupiteľstvo je uznášania schopné.

K programu rokovania

p. Knapík, primátor mesta Košice -  Program rokovania bol v súlade s § 20 ods. 2 
Rokovacieho poriadku mestského zastupiteľstva predložený v pozvánke. Požiadal poslancov, aby hlasovali o tomto programe, aj keď iný bod rokovania v zmysle rokovacieho poriadku nie je možné na mimoriadnom rokovaní prerokovávať.

Hlasovanie č. 1: za 22,  proti 17 +  p. Čižmáriková, zdržali sa 2.

––-     ––-     ––-

Overovatelia zápisnice:
p. Erika Dolná a Ing. Alfonz Halenár

––-     ––-     ––-

Návrhová komisia
		KDH					p. Balún
		SDKÚ, DS,SMK			p. Buraš
		SMER,SD,ĽS-HZDS		p. Jenčová

p. Knapík – Dal hlasovať o návrhovej komisii v zložení: p. Balún, p. Buraš 
	a p. Jenčová 

Hlasovanie č. 2 o zložení návrhovej komisie:
za 44 + 1 (p. Badanič), proti -, zdržali sa 2.

––-     ––-     ––-

1. Návrh Organizačnej štruktúry samosprávnych a výkonných orgánov  mesta
    Košice a Organizačný poriadok zamestnancov Mesta Košice

p. Knapík, primátor mesta Košice – Navrhovateľom je poslanecký klub SDKÚ- DS,
	SMK- MKP. Vyzval predsedu klubu p. Pajtáša, aby uviedol tento materiál.

p. Pajtáš, poslanec MZ – Predložená organizačná štruktúra a organizačný poriadok 
vychádza z I. verzie, ktorá bola schválená v júni, ako aj z verzie ktorá bola prerokovaná a schválená v septembri 2007 a nie je v rozpore s preloženými právnymi analýzami, ktoré predložil na požiadanie primátor mesta poslaneckým klubom. 
Dôvodová správa k tomuto materiálu, k novému organizačnému poriadku zamestnancov Mesta Košice vo svojom návrhu nadväzuje na predchádzajúce zmeny organizačnej štruktúry samosprávnych a výkonných orgánov mesta a návrhu organizačného poriadku zamestnancov mesta na IV. a VII. rokovaní mestského zastupiteľstva a právnych analýz vypracovaných na podnet primátora mesta.
Ciele zmeny  
1.	Je to prechod z funkčného riadenia na procesné riadenie.
2.	Postupné zníženie počtu zamestnancov z terajšieho stavu 384 /bez zamestnancov Krízového strediska a Zariadenia opatrovateľskej služby, ktorí prejdú do Strediska sociálnej pomoci – 15 zamestnancov, komunitných sociálnych pracovníkov – 14 zamestnancov na dobu určitú do 31.5.2008 s financovaním z projektov, koordinátori aktivačnej činnosti – 14 zamestnancov na dobu určitú do 30.11.2007, 3 zamestnanci projektu EHMK na dobu určitú v závislosti na úspechu projektu, 4 strážnici na Kukučínovej ulici, z toho 3 na dobu určitú/ na 334. Zníženie je o 50 zamestnancov v priebehu roka 2008 bez hromadného prepúšťania. Prvé zníženie k 1.1.2008 o 18 miest, druhé zníženie k 1.5.2008 o 19 miest a priebežné ukončenie pracovného vzťahu so zamestnancami s nárokom na starobný dôchodok, čo by malo priniesť úsporu finančných prostriedkov cca 4,6 mil. Sk v mzdách a 1,9 mil. Sk na bežných výdavkoch, čo spolu predstavuje 6,5 mil. Sk.
3.	Posilniť procesy zamerané na získavanie prostriedkov a rozvoj mesta.
4.	Zlepšiť služby občanom.
5.	Zaviesť klientsky prístup pri poskytovaní služieb občanom a podnikateľom v oblasti stavebníctva.
Hlavné zmeny:
1.	Zníženie počtu námestníkov primátora na dvoch, ako to určuje zákon č. 334/2007.
2.	Začlenenie organizačných útvarov bez právnej subjektivity –Útvaru hlavného architekta a Archívu mesta Košice do štruktúry Magistrátu mesta, čo by malo priniesť skrátenie procesu riadenia v hlavných činnostiach magistrátu /hospodársky a sociálny rozvoj mesta, územný rozvoj mesta/.
3.	Kumulácia funkcie zástupcu riaditeľa Magistrátu mesta s funkciou vedúceho oddelenia, čim sa jednak odbúra jeden stupeň riadenia a zároveň sa zníži počet riadiacich zamestnancov.
Návrh na uznesenie: 
Mestské zastupiteľstvo v Košiciach podľa § 6 ods. 2 písm. l Štatútu mesta Košice 
A. zrušuje uznesenie MZ č. 979 zo dňa 23,2.2006 a uznesenie MZ č. 1100 zo            dňa 29.6.2006,
B. schvaľuje Organizačnú štruktúru samosprávnych a výkonných orgánov mesta Košice podľa predloženého návrhu s účinnosťou od 1.1.2008,
C. schvaľuje Organizačný poriadok zamestnancov Mesta Košice podľa predloženého návrhu s účinnosťou  od 1.1.2008,
D. ukladá riaditeľovi Magistrátu mesta Košice vykonať potrebnú legislatívno-technickú úpravu Štatútu mesta Košice v súlade so zmenou Organizačného poriadku zamestnancov Mesta Košice a Organizačnej štruktúry samosprávnych orgánov a výkonných orgánov mesta Košice. 

V rozprave vystúpili:

p. Mutafov, poslanec MZ – Tlmočil názor spoločného klubu SMER, HZDS vrátane 
poslancov Slobodného fóra. Na základe analýzy tohto materiálu i následných materiálov klub dospel k následnému stanovisku. O tomto materiáli klub odporučil nehlasovať. Zdržia sa hlasovanie, pretože dospel k názoru, že organizačný poriadok i organizačná štruktúra by mala byť v súlade aj so Štatútom mesta Košice a schválená v jednom čase.

p. Hlinka, poslanec MZ – Predniesol stanovisko klubu nezávislých poslancov. 
Nepodporia predložený materiál a to z týchto dôvodov. Má nedostatky vzhľadom na dodržiavanie rokovacieho poriadku. Pri jeho spracovaní nebol využitý odborný potenciál Magistrátu mesta. Má nedostatky napr. v tom, že nie je uvedené meno a podpis spracovateľa a meno a podpis osoby zodpovednej za legislatívno-právnu správnosť predloženého materiálu, čo obvykle a povinne podľa rokovacieho poriadku materiály, aj menej dôležité, nie normatívnej povahy, musia obsahovať. Materiál nebol prerokovaný v mestskej rade. Vzhľadom na možné prerozdeľovanie kompetencií medzi mestom a mestskými časťami v blízkej budúcnosti v súvislosti so zmenou Štatútu mesta, sa javí ako nie najšťastnejšie v súčasnom období tento organizačný poriadok a organizačnú štruktúru schvaľovať. Účelnejšie je mať najprv vyjasnené a schválené kompetenčné vzťahy v Štatúte mesta a od toho potom odvíjať otázku organizačnej štruktúry zamestnancov Magistrátu mesta. Preto je táto fáza aj z časových dôvodov dnes nevhodne daná na stôl.
Včera rokovala aj legislatívno-právna komisia pri mestskom zastupiteľstve, no vzhľadom na časovú oneskorenosť predloženia materiálu, čo je takmer škandalózne, že sa takto neskoro takéto veľmi zásadné a podstatné materiály predkladajú poslancom, kedy z večera do rána sa majú vyjadriť k materiálu, ktorý obsahuje x strán a vedieť sa zorientovať, čo nie je pre každého poslanca jednoduchá záležitosť, práve pre oneskorenosť a procesné závady neodporučila  túto vec uzavrieť pozitívne.
Nesprávne je uvedený názov Organizačná štruktúra samosprávnych orgánov spolu so štruktúrou výkonných orgánov, čiže magistrátu. Mestské zastupiteľstvo kompetenciu na to nemá, lebo podľa platného zákona o meste Košice § 10 ods. 3 písm. k je povinné a oprávnené jedine určiť organizáciu Magistrátu mesta. Otázky, ktoré sú riešené v úvodnej časti organizačnej štruktúry môže riešiť v súlade so zákonom Štatút mesta. Nie je možné zmiešavať jablká s hruškami v rámci jedného materiálu. To je tiež jeden zo zásadných dôvodov, prečo nie.
Pomenovanie jednotlivých organizačných jednotiek, alebo  útvarov magistrátu iným názvom ako oddelenie a referát podľa platného zákona o meste Košice 
§ 13 ods. 1 nie je možné. Aj tu sú nedostatky, ktoré bude treba v novom návrhu odstrániť.

p. Halenár, poslanec MZ – Mal 3 otázky na predkladateľa.
1.	Akým spôsobom, keďže sú stanovené väzby medzi jednotlivými referátmi, oddeleniami a príslušnými manažermi a zodpovednými ľuďmi, bude reagovať táto štruktúra na právomoci námestníkov primátora?
2.	Ako v tomto organizačnom poriadku zamestnancov sa bude môcť niekedy v budúcnosti uplatniť napr.  myšlienka výberových konaní, ak sa príjme zásada, že všetci zamestnanci magistrátu, okrem volených, získajú pracovnú zmluvu až po výberovom konaní? Potrebuje vysvetliť mechanizmus, ako to bude v zmysle tohto návrhu fungovať.
3.	Podľa jeho skúsenosti nový organizačný poriadok by mal priniesť aj nových ľudí na niektoré rozhodujúce posty. V tejto súvislosti ho zaujíma, koľko ľudí zo zrušovaných odborov prestane na príslušnom oddelení pracovať  a ktorí opustia aj magistrát. Zaujíma ho aspoň zoznam pripravený na l. prepúšťanie, t.j. od 1.1.2008. Tak by sa vedel lepšie vyjadriť k predloženému návrhu.

p. Boritáš, poslanec MZ  - Keďže je členom legislatívno-právnej komisie, tak sa 
stotožnil s tým, čo povedal jej predseda p. Hlinka.
Dôležitým momentom je to, že doteraz chýba meno a podpis osoby zodpovednej za legislatívno-právnu správnosť predkladaného materiálu. Dôležité je, že v tomto materiáli je navrhovaná štruktúra samosprávnych orgánov, ktorú určuje zákon, preto považuje túto časť v predloženom návrhu za bezpredmetnú a nesprávnu, Mimo iného tam v zmysle zákona chýba aj Rada starostov. 
Na záver konštatoval, že predložený materiál obsahuje značné množstvo vážnych legislatívnych, právnych, procedurálnych a vecných nedostatkov. Z toho dôvodu nie je vhodné ani zodpovedné tento návrh schváliť. Bol predložený nevhodne, v časovej tiesni, neúplný, nejasný. Vzhľadom na jeho vážnosť a dôležitosť navrhuje spracovať taký materiál, ktorý bude od nedostatkov očistený a predložený v súlade s platnou legislatívou a právom. K jeho príprave a spracovaniu je KDH ochotné v rámci svojich možností aktívnou prácou prispieť.
Stanovisko poslaneckého klubu je také, že bude hlasovať proti predloženému materiálu.

p. Hrabovský, zástupca riaditeľa MMK – Zodpovedal na otázky prednesené 
	poslancom p. Halenárom. 
Čo sa týka výberových konaní je tam návrh na pozície vedúcich referátov, aby boli vyberaní cez výberové konania pred komisiou, ktorú by mal zriaďovať primátor mesta. Obsadenie ostatných miest je v kompetencii primátora mesta ako štatutára.
Tiež je v kompetencii primátora mesta ako štatutára, aby určil, s ktorými ľuďmi ukončí pracovný vzťah. Na druhej strane keď sa zruší funkcia zamestnanca, neznamená to, že nemôže ostať naďalej zamestnancom magistrátu, keď mu bude ponúknutá iná pozícia. 
Pri konzultácii s vedúcou legislatívno-právneho oddelenia sa ozrejmilo, že Rada starostov nie je orgánom mesta, preto by vôbec nemala figurovať v štruktúre, lebo je to orgán mestských častí.

p. Knapík, primátor mesta Košice – Uzavrel rozpravu a dal slovo návrhovej komisii.

p. Jenčová, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. l Štatútu mesta Košice 
A. zrušuje uznesenie MZ č. 979 zo dňa 23,2.2006 a uznesenie MZ č. 1100 zo            dňa 29.6.2006,
B. schvaľuje Organizačnú štruktúru samosprávnych a výkonných orgánov mesta Košice podľa predloženého návrhu s účinnosťou od 1.1.2008
C. schvaľuje Organizačný poriadok zamestnancov Mesta Košice podľa predloženého návrhu s účinnosťou  od 1.1.2008
D. ukladá riaditeľovi Magistrátu mesta Košice vykonať potrebnú legislatívno-technickú úpravu Štatútu mesta Košice v súlade so zmenou Organizačného poriadku zamestnancov Mesta Košice a Organizačnej štruktúry samosprávnych orgánov a výkonných orgánov mesta Košice. Termín: 12/2007, zodpovedný: riaditeľ MMK.

p. Knapík, primátor mesta Košice – Dal hlasovať o prednesenom návrhu.

Hlasovanie č. 3: za 11, proti 23, zdržali sa 14.

p. Knapík, primátor mesta Košice – Konštatoval, že uznesenie nebolo schválené.

––-     ––-     ––-

	

Program X. mimoriadneho rokovania mestského zastupiteľstva sa vyčerpal. Primátor mesta Košice Ing. František Knapík upozornil na zmenené termíny rokovania mestskej rady a XI. mestského zastupiteľstva, poďakoval prítomným za účasť  a vyhlásil mimoriadne rokovanie Mestského zastupiteľstva v Košiciach za ukončené.

          RNDr. Milan Sabol, v.r.				        Ing. František Knapík, v.r.
riaditeľ Magistrátu mesta Košice					primátor mesta Košice

Zápisnica vyhotovená 21.11.2007
Zapisovateľka: Mária Lapšanská, v.r.

Overovatelia zápisnice:

p. Erika Dolná, v.r.					  	Podpísala dňa  22.11.2007
Ing. Alfonz Halenár, v.r.				 	Podpísal dňa   10.12.2007

O b s a h :

1	Úvod, k programu rokovania
2	Návrh Organizačnej štruktúry samosprávnych a výkonných orgánov mesta
	Košice a Organizačný poriadok zamestnancov Mesta Košice
6	Záver